CELEX: C2004/201/39
Language: et
Date: 2004-08-07 00:00:00
Title: Kohtuasi T-179/04: Hagi, mille Siegfried Krahl esitas 17. mail 2004 Euroopa Ühenduste Komisjoni vastu

7.8.2004   
            
            
               ET
            
            
               Euroopa Liidu Teataja
            
            
               C 201/18
            
         Hagi, mille Siegfried Krahl esitas 17. mail 2004 Euroopa Ühenduste Komisjoni vastu
   (Kohtuasi T-179/04)
   (2004/C 201/39)
   Kohtuasja menetluse keel: prantsuse keel
   Siegfried Krahl, elukoht Zagreb (Horvaatia), on esitanud 17. mail 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on advokaadid Sébastien Orlandi, Albert Coolen, Jean-Noël Louis ja Etienne Marchal, kohtudokumentide kättetoimetamise aadress Luksemburgis.
   Hageja palub esimese astme kohtul:
   
               —
            
            
               tühistada komisjoni otsus päevaraha tagasinõudmise kohta, mida hagejale maksti ajal, mil tema käsutusse oli antud ajutine elamispind;
            
         
               —
            
            
               jätta kohtukulud komisjoni kanda.
            
         Õiguslikud alused ja peamised argumendid
   Hageja, kes on komisjoni ametnik, asus 2. veebruaril 2002 täitma oma ametiülesandeid komisjoni delegatsioonis Zagrebis ja elas 19. septembrini 2002 komisjoni pakutud elamispinnal. Vaidlustatud otsusega nõudis komisjon sel ajavahemikul hagejale makstud päevaraha tagasi, sest elades komisjoni pakutud elamispinnal ei olnud hagejal õigust päevaraha saada.
   Oma hagi toetuseks väidab hageja, et on rikutud personalieeskirja VII lisa artiklit 10. Ta kinnitab, et komisjon andis elamispinna tema käsutusse üksnes ajutiselt, mis ei takista päevaraha saamist. Veel väitis hageja, et on rikutud õiguspärase ootuse põhimõtet, kuna komisjon oli talle selgelt kinnitanud, et kõnealusel elamispinnal elades saab ta päevaraha.